**PONEDELJEK, 4.5.**

**Dobro jutro, pa smo zopet skupaj. Upam, da si se spočil-a in da si lepo preživel-a praznike. Sedaj pa zopet v šolo.**

**SPO**

**O Sloveniji že veliko veš. Sedaj pa še volitve.**

Za volitve si gotovo že slišal-a. Da si boš lažje predstavljal-a kaj to je, sem ti napisala razlago. Preberi sam-a ali naj ti preberejo starši in se o tem pogovorite.

*Volitve so, ko se skupno odločimo za neko stvar. Npr. skupaj se odločimo za neko stvar, ki bo koristila naši državi. Za volitve se odločimo takrat, ko se o neki stvari pogovarja velika skupina ljudi, ti pa se med seboj ne morajo dogovoriti. Volitve so način odločanja. Pri volitvah se sprejme predlog, ki ga je izglasovala večina. Npr. v vašem razredu je 21 učencev. Če bi v razredu volili predsednika razreda na izbiro pa bi imeli dva kandidata (npr. Malči in Blaža) in bi Malči dobila 8 glasov, Blaž pa 13 glasov, potem bi predsednik razreda postal Blaž, saj je prejel večino glasov.*

*Kaj pa če bi bilo v razredu 20 učencev in bi vsak kandidat prejel 10 glasov? Potem bi bilo neodločeno in bi se volitve izvajale ponovno.*

Možnosti glasovanja so:

* ***Javno ali tajno:*** *glasovanje bi bilo javno, če bi vas jaz vprašala, kdo glasuje npr. da Blaž postane predsednik razreda, vi pa bi glasno povedali, za koga glasujete. Vsi vedo komu ste namenili glas. Medtem ko bi bilo tajno glasovanje takrat, ko bi vi na listek napisali, komu namenite vaš glas in ne bi nihče vedel, za koga ste glasovali.*
* ***Z dvigom rok ali listkov:*** *tako glasovanje poteka, ko na zastavljeno vprašanje dvignete roko.*
* ***Z obkrožanjem predlogov, napisanih na listkih:*** *pri tem načinu glasovanja bi vsak izmed vas dobil listek, na katerem bi bili napisani imeni kandidatov za predsednika, vi pa bi enega izmed imen obkrožili oz. pred ime napisali križec.*
* **Da lahko voliš moraš biti polnoleten (18 let)**

**PREBERI si še v DU str.55.**

**PRILAGAM VPRAŠANJA PO KATERIH SE UČI.**

NASLEDNJI TEDEN (od 11.5. dalje) BOM PRIČELA S SPRAŠEVANJEM PO TELEFONU. DAN IN URO TI BOM SPOROČILA.

Če ti še kaj ni jasno me pokliči ali napiši.

**MAT**

Danes še malo ponovi poštevanko. Reši na UL ali prepiši v zvezek. Besedilna samo R:, O:

**SLJ**

Pogumno deklico Ronjo že poznaš. Sedaj boš pa bolje spoznal –a še Piko Nogavičko. Gotovo si si že ogledal-a kakšen njen film (če ne, poglej na Youtube) ali prebral-a kaj o njej.

NU str. 45- preberi 2x Pika se vseli v vilo Čiračara. Nato v zvezek napiši Vaja, naslov Pika Nogavička in s celimi stavki odgovori na naslednja vprašanja.

1. Kakšne lase je imela?
2. Opiši nos!
3. Kdo ji je sešil obleko in kakšna je bila?
4. Kakšni sta bili nogavici?
5. Kdo ji je kupil čevlje?
6. Kako je bila oblečena opica?

**ŠPO**

**Danes boš vadil-a spretnosti z žogo. Žogo si lahko (namesto, da jo mečeš v steno) podajaš z družinskim članom. Vsako vajo ponovite vsaj 5-krat.**

**- Žogo vrzi z obema rokama v steno in jo ujemi.**

 **- Žogo vrzi z desno roko v steno in jo ujemi z obema rokama.**

 **- Žogo vrzi z levo roko v steno in jo ujemi z obema rokama.**

 **- Poklekni, vrzi žogo v zrak, hitro vstani in ujemi žogo.**

 **- Vrzi žogo v zrak, ploskni in ujemi žogo; poskusi ploskniti večkrat – dvakrat, trikrat…**

**- Vrzi žogo v zrak, pusti, da žoga pade na tla, ko se odbije, jo ujemi.**